אלמוג כהן (חבר הכנסת)

אלמוג כהן (נולד ב-12 בינואר 1988, כ"ב בטבת ה'תשמ"ח) הוא פוליטיקאי ישראלי וחבר הכנסת מטעם מפלגת עוצמה יהודית. בעבר היה איש משטרה ופעיל חברתי, כמו גם מסעדן.

ביוגרפיה
כהן נולד בבאר שבע לאב ממוצא פרסי, ולאם ממוצא תוניסאי. אמו היא בתו של הרב אליהו חדד, רב קהילת יוצאי תוניסיה באופקים. כהן גדל באופקים ולמד בישיבת בני עקיבא "אפיקי ארץ". שירת בסדיר ביחידת מודיעין מטרות. לאחר שירותו התגייס למשטרה ושירת כ־11 שנים, בין השאר ביס"מ וכסוכן סמוי. בין השנים 2018–2021 שימש כבעלים של מסעדת "בית הפנקייק המקורי" בבאר שבע.

פעילות ציבורית 
ב־2021 יסד כהן יחד עם שותפים נוספים את "הוועד להצלת הנגב" אשר מטרותיו המוצהרות הן "פיתוח הנגב בתחומי הכלכלה, מסחר, ביטחון, רווחה אישית וחינוך, וכן פעילות פרלמנטרית וחוץ פרלמנטרית".

בעקבות מבצע שומר החומות, הוביל כהן במסגרת הארגון את הקמתה של עמותת "סיירת בראל" ע"ש סמ"ר בראל חדריה שמואלי. בעמותה חברים מתנדבים יוצאי יחידות קרביות, והושקה כפיילוט בערים באר שבע, עומר ולהבים. לדברי כהן, העמותה הוקמה במטרה לסייע למשטרה בשגרה ולפעול במצבי חירום "כדי לעזור למדינה להשתלט על מה שקורה [בנגב]", וכי הדבר נעשה בשיתוף פעולה מלא עם המשטרה, אך משטרת ישראל משכה את תמיכתה ביוזמה. קמפיין גיוס התרומות להקמת העמותה נעשה בשיתוף עם עמותת "מוסרי – ארגון זכויות אדם יהודי" המוכרת כארגון בצלמו.

ב־2021 הצטרף כהן למפלגת עוצמה יהודית והפך לרכז המפלגה בדרום. בבחירות לכנסת ה-25 הוצב מטעם עוצמה יהודית במקום השביעי ברשימה המאוחדת לכנסת של הציונות הדתית ועוצמה יהודית, ונבחר לכנסת. עומד בראש "השדולה לפיתוח וחיזוק הנגב והגליל" בה חברים חברי כנסת מסיעות שונות.

במאי 2023, לאחר סדרה של חיכוכים במפלגת עוצמה יהודית, הדיח ראש עוצמה יהודית איתמר בן גביר את כהן מוועדת החוץ והביטחון, והכניס במקומו את לימור סון הר-מלך.

נמנה עם יוזמי "חוק הפרוטקשן" - תיקון לחוק העונשין שנועד לשפר את ההתמודדות עם תופעת סחיטת דמי חסות.

באוקטובר 2023, נלחם בקרב אופקים כחלק ממתקפת הפתע על ישראל במלחמת חרבות ברזל, שרבים מחבריו בעבודתו הקודמת במשטרה נהרגו, בקרבות חיסול המחבלים באופקים.

עמדותיו 

בינואר 2023 כהן הביע תמיכה בצעדים של מנגנוני הביטחון הישראליים בעת העימות במחנה הפליטים ג'נין. כהן כתב בחשבון הטוויטר שלו: "עבודה מקצועית ויפה של הלוחמים בג'נין, תמשיכו להרוג בהם". הפוסט שהעלה עורר ביקורת חריפה ברחבי העולם וטוויטר אף השעו את חשבונו באתר בשל אותו הציוץ, אך חשבונו עלה בחזרה לאוויר לאחר מכן.

חיים אישיים 
כהן מקיים אורח חיים מסורתי, נשוי לגלי ולהם שלושה ילדים. הזוג מתגורר באופקים.

קישורים חיצוניים 

 
 
 
 
 
 
"מי שרוצה לבקר מחבלים, יוכל לבקר אותם בבתי קברות" - ראיון של איתמר בן גביר בו הצהיר על בחירתו של אלמוג כהן לעוצמה יהודית - חדשות באר שבע והנגב

הערות שוליים 

פוליטיקאים ישראלים
פעילי עוצמה יהודית
באר שבע: אישים
חברי הכנסת העשרים וחמש
חברי הכנסת מטעם עוצמה יהודית
בוגרי ישיבות בני עקיבא
אופקים: אישים
ישראלים שנולדו ב-1988
שוטרים ישראלים
מלחמת חרבות ברזל: אישים